KIRJALLINEN KYSYMYS E-2899/00 esittäjä(t): Paul Rübig (PPE-DE) neuvostolle. Tietokonevarkaudet.



Virallinen lehti nro 340 E , 04/12/2001 s. 0002 - 0003



KIRJALLINEN KYSYMYS E-2899/00 esittäjä(t): Paul Rübig (PPE-DE) neuvostolle (13. syyskuuta 2000) Aihe: Tietokonevarkaudet Seuraava artikkeli oli 16. heinäkuuta ilmestyneen 2000 EURO am Sonntag -lehden sivulla 110: EU:n neuvoston Brysselissä sijaitsevasta rakennuksesta on kadonnut 200 tietokonetta. Uutistoimisto Reuterin mukaan turvallisuuspalvelu on erittäin huolestunut asiasta. Ongelmana on se, että turvallisuudesta vastaavat virkamiehet eivät saa tarkastaa diplomaattien autoja. Eri tietolähteiden mukaan muutamat varkaista olivat kuljettaneet saaliinsa pois rikospaikalta auton etuistuimella asiaa sen kummemmin peittelemättä. Onko neuvosto tietoinen, että sen omasta rakennuksesta varastettiin yli 200 tietokonetta? Mihin toimiin neuvosto ryhtyy vastaavanlaisten tapausten estämiseksi jatkossa? Aikooko neuvosto antaa turvallisuuspalvelulle valtuudet suorittaa diplomaatteja koskevia tarkastuksia varkauksien määrän vähentämiseksi? Eikö neuvoston pitäisi vaatia Belgian asiasta vastaavilta tahoilta toimielinten suojelun parantamista? Vastaus (10. heinäkuuta 2001) Neuvosto panee kunnianarvoisan parlamentin jäsenen kysymyksen merkille ja muistuttaa, ettei neuvostolla ole tapana kommentoida lehdistössä julkaistujen kirjoitusten sisältöä. Neuvoston pääsihteeristön atk-laitteiden fyysisten inventaariomenettelyjen yhteydessä on kuitenkin havaittu, että tietty määrä PC-laitteita (50 kpl) ei sijaitse tiloissa, joissa niiden on inventaarion hallinnoimiseen käytetyn tietokannan mukaan ilmoitettu olevan. Erityisesti PC-laitteiden katoamisilmoituksiin perustuvien käytettävissä olevien tietojen mukaan tilanne ei useimmissa tapauksissa johdu järjestelmällisistä varkauksista. Mikään ei myöskään anna aihetta olettaa, että diplomaateilla olisi osuutta näiden PC-laitteiden katoamiseen. Lisäksi puuttuvien laitteiden, joista suuri osa voitaisiin ikänsä puolesta poistaa käytöstä, hallinnollinen arvo on noin 14 000 euroa, eli samaa tasoa kuin muissakin vastaavan kokoisissa julkisissa tai yksityisissä laitoksissa. Neuvosto muistuttaa lisäksi, että pääsihteeri ja varapääsihteeri toteuttavat neuvoston vastuulla kaikki tarvittavat toimenpiteet varmistaakseen pääsihteeristön moitteettoman toiminnan. Tätä varten neuvoston pääsihteeristö on sitoutunut prosessiin, jolla pyritään pääsihteeristön atk-laitteiden tehokkaampaan hallintaan lisäämällä organisatorisia toimenpiteitä ja valvontaa, jotta laitteiston katoamisriskit voitaisiin minimoida. Seuraavia toimenpiteitä on jo toteutettu tai toteutetaan parhaillaan: - atk-tekniikasta vastaavan yksikön uusien organisaatiorakenteiden sekä sellaisten menettelyjen määrittely, joiden avulla voidaan seurata tiiviimmin ja järjestelmällisemmin atk-laitteiden elinkaarta niiden hankinta-ajankohdasta (vuokraus/osto) ajankohtaan, jona ne poistetaan käytöstä. Tällöin laitteiden fyysisestä sijainnista olisi jatkuvasti saatavilla tarkkoja tietoja. - sekä säännöllistä valvontaa että kohdennettua tutkintaa koskevien ennaltaehkäisevien ja ennakoivien turvatoimien toteuttaminen. Lisäksi uusi laitteistoinventaario-ohjelmisto (ELS), josta tulee täysin toimintakykyinen vuonna 2001, helpottaa selvityksiä ja mahdollistaa laitteiston kartoittamisen useammin.